### Beslutninger

Tilbagesendes Magistratsafdelingen for Børn og Unge med bemærkning, at byrådet i sit møde den 30. april 2025 har vedtaget Magistratens indstilling i overensstemmelse med erklæring fra Børn og Unge-udvalget af 23. april 2025.

###

BESLUTNINGSFORSLAG FRA [adresse]

Historisk set har [adresse] haft børneinstitutioner præget af mangfoldighed i form af forskellige menneskelige og pædagogiske ståsteder, både kommunale og selvejende. Fælles for dem er, at de har arbejdet inden for de overordnede lovgivningsmæssige og økonomiske rammer. Vi ser det som en stor styrke, at vi har forskellige institutionstyper, der alle har et stort pædagogisk og ledelsesmæssigt råderum til at planlægge og sikre et fysisk, psykisk og æstetisk børnemiljø, som fremmer børnenes trivsel, sundhed, udvikling og læring.

De seneste mange år er der i overvejende grad blevet oprettet kommunale institutioner, for ikke at sige udelukkende kommunale institutioner. Det er naturligvis ikke et problem i sig selv, da [adresse] er en by i kraftig vækst, selvom vi har oplever faldende børnetal for tiden. I Radikale Venstre vil vi gerne give forældre flere valgmuligheder, når de skal vælge en daginstitution til deres barn. Det er derfor vigtigt, at det tydeliggøres, hvilke muligheder forældre har i forhold til at vælge en selvejende institution, eller hvordan de kan oprette en selvejende institution.

I dag går omkring 90% af børnene i kommunal daginstitution, ca. 8% går i selvejende institution, mens resten går i private dagtilbud. En selvejende institution giver mulighed for, at driften tilrettelægges efter institutionens egne ønsker, og dermed sikres tilstedeværelsen af alternative dagtilbud, som f.eks. bygger på en bestemt pædagogik, musik eller natur. Der er ingen tvivl om, at de selvejende institutioner har flere frihedsgrader, og dermed kan driften effektiviseres på en helt anden måde end de kommunale. Ofte er de selvejende institutioner også mindre, hvilket kan være fordelagtigt, hvis man har et barn, der kræver særlig opmærksomhed. De skaber således et grundlag for, at børn kan vokse op i trygge rammer baseret på barnets og forældrenes egne behov. Mange af institutionerne har vist, at fundamentet for den gode institution er en stærk kultur, uddannede pædagoger og en synlig leder på gulvet. En større andel af selvejende institutioner kan derfor være med til at sikre forældrenes selvbestemmelse og valgmuligheder i [adresse].

Derudover kan forslaget være med til at sikre, at vi forsat kan tiltrække og fastholde uddannet personale til vores daginstitutioner.

Radikale Venstre ønsker derfor med dette forslag at sikre, at der fortsat oprettes selvejende institutioner og at skabe en bedre balance mellem selvejende og kommunale institutioner i [adresse].

Derfor foreslår Radikale Venstre, at:

1. Børne- og Ungeforvaltningen opdaterer/udarbejder en vejledning i, hvordan en kommunal institution kan overgå fra kommunal til selvejende institution.

2. Børne- og Ungeforvaltningen, når der skal oprettes nye børnegrupper på dagtilbudsområdet 0 til 6 år, undersøger, om der er grupper, der vil være interesserede i at oprette dem som selvejende institutioner.

3. Børne- og Ungeforvaltningen udarbejder en vejledning for grupper af forældre eller organisationer, der ønsker at oprette en selvejende institution, som er let tilgængelig på [adresse] hjemmeside.

Stillet af Radikale Venstres byrådsgruppe:

Mahad Yussuf (Ordfører), Jean Mortensen, Michelle Johnsen og Øvli Larsen.

INDSTILLING FRA MAGISTRATSAFDELINGEN FOR BØRN OG UNGE

### Resume

Byrådet behandlede den 4. december 2024 et forslag fra Radikale Venstre om Børn og Unges understøttelse af oprettelse af flere selvejende dagtilbud i [adresse] ved,

- at udarbejde en vejledning til, hvordan en kommunal institution kan overgå til en selvejende

- ved oprettelsen af nye institutioner at undersøge, om private kan være interesserede i at drive disse som selvejende, og

- på kommunens hjemmeside at udarbejde en vejledning til hvordan en selvejende institution kan oprettes.

Børn og Unge kommer i denne indstilling med bemærkninger til forslaget.

### Beslutningspunkter

Det indstilles:

At 1) Børn og Unge udarbejder en vejledning om muligheden for omdannelse af en kommunal dagtilbudsafdeling til et selvejende dagtilbud.

At 2) der ved etablering af nye kommunale institutioner skal annonceres efter private aktører, der kan drive institutionen som et selvejende dagtilbud.

At 3) Rådmanden for Børn og Unge bemyndiges til at godkende processen for annoncering.

At 4) Børn og Unge udarbejder en vejledning om muligheden for at etablere et selvejende dagtilbud.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 04-12-2024

Zelma Mathiesen: 26

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 4. december 2024 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 01-04-2025

Zelma Mathiesen: 9

Fremsendes til [adresse] med bemærkning, at Magistraten i mødet den 1. april 2025 anbefaler, at byrådet tiltræder Magistratsafdelingen for Børn og Unges indstilling af 12. marts 2025.

Udvalg: [adresse]

Dato: 09-04-2025

Zelma Mathiesen: 5

Fremsendes til Børn og Unge-udvalget til behandling i henhold til beslutning i byrådets møde den 9. april 2025.

Udvalg: Børn- og Unge-udvalget

Dato: 23-04-2025

Zelma Mathiesen: 3

Udvalget kunne enstemmigt tiltræde indstillingen i overensstemmelse med Magistratens anbefaling.